《赠铁笔屠宗哲》
明代·张宣

秦灰已冷文字灭，峄山火焚石鼓裂。跨斯肩籀属何人，汉隶唐分竞殊劣。

若人笔力森积铁，屋雨漏痕钗股折。燕京死却茅召之，四明乃遇屠宗哲。

亭前墨妙声登登，野客海乡归未能。预拂悬崖一片石，要须元结颂中兴。

作者简介：（?—1373）元明间常州府江阴人，初名瑄，字藻重，一作藻仲。少负才名，明洪武元年以考礼征，预修《元史》。太祖召至殿廷，擢翰林院编修，常呼为张家小秀才。洪武六年谪徙濠梁，道中卒。